《初至天台》
宋代·曾几

畴昔所欣慕，天台冠坤灵。
兴公妙摹写，粲若披图经。
自怜婴世网，仰愧鸿冥冥。
夙契谅非浅，半生吏金庭。
成此一段奇，得按东吴刑。
又分临海竹，想像山围屏。
稍稍向铃阁，行行叩禅扃。
一丘与一壑，所见皆所聆。
石梁卧剑戟，布水驱雷霆。
五百大开士，神光秘林坰。
于我定不薄，是事初无形。
寒岩二隐者，在眼谁能青。
庶几闾丘守，胸次明渭泾。
向来石磵耳，斗讼终朝听。
净洗尘俗状，数上参云亭。

作者简介：曾几（1085--1166）中国南宋诗人。字吉甫，自号茶山居士。其先赣州（今江西赣县）人，徙居河南府（今河南洛阳）。历任江西、浙西提刑、秘书少监、礼部侍郎。曾几学识渊博，勤于政事。他的学生陆游替他作《墓志铭》，称他“治经学道之余，发于文章，雅正纯粹，而诗尤工。”后人将其列入江西诗派。其诗多属抒情遣兴、唱酬题赠之作，闲雅清淡。五、七言律诗讲究对仗自然，气韵疏畅。古体如《赠空上人》，近体诗如《南山除夜》等，均见功力。所著《易释象》及文集已佚。《四库全书》有《茶山集》8卷，辑自《永乐大典》。